KOMISJONI ARUANNE EUROOPA PARLAMENDILE JA NÕUKOGULE

aktsiisi peatamise korra alusel toimuva aktsiisikauba liikumise arvutipõhise järelevalve toimimise ning aktsiisimaksude valdkonna halduskoostöö eeskirjade kohaldamise kohta kooskõlas otsuse nr 1152/2003/EÜ artikli 8 lõikega 3, direktiivi 2008/118/EÜ artikli 45 lõikega 1, nõukogu määruse (EÜ) nr 2073/2004 artikli 35 lõikega 1 ja nõukogu määrusega (EL) nr 389/2012

SISUKORD

KOMISJONI ARUANNE EUROOPA PARLAMENDILE JA NÕUKOGULE................... 2

1........... Sissejuhatus................................................................................................................... 5

2........... Kokkuvõte.................................................................................................................... 5

3........... Aktsiisiga maksustatava kauba liikumise ja jälgimise arvutistamine............................. 6

4........... Elektroonilise haldusdokumendi või muu äridokumendi väljatrükk ja varumenetlus (nõukogu direktiivi 2008/118/EÜ artikli 45 lõige 1).................................................................................... 8

5........... Aktsiisimaksude valdkonna halduskoostöö korda käsitleva konsultatsiooni tulemused 10

6........... Üldkokkuvõte ja edaspidine tegevus.......................................................................... 11

1. Sissejuhatus

Euroopa Liidus on aktsiisimaksuga maksustatud enamasti alkohoolsed joogid, tubaka- ja energiatooted (mootorikütused ja kütteained, nagu diislikütus ja bensiin, elekter, maagaas, kivisüsi ja koks). Kõikides ELi liikmesriikides kehtib kõnealuse kolme tootekategooria suhtes aktsiisimaks ning aluseeskirjad, eriti maksude ja alammäärade struktuur, on ELi tasandil ühtlustatud, et hoida ära konkurentsi moonutamine siseturul, kus liikmesriikidevahelistel sisepiiridel enam maksustamisega seotud kontrolli ei ole.

Selleks et aktsiisisüsteem siseturul toimiks, on vajalikud üldsätted, mida kohaldatakse kõikidele tootekategooriatele. Kõnealused sätted hõlmavad eeskätt aktsiisiga maksustatavate toodete tootmist, ladustamist ja liikumist liikmesriikide vahel. Moonutamise minimeerimiseks ja aktsiisimaksude õigeks kohaldamiseks piiriülestes olukordades on hädavajalik ka liikmesriikide hästi toimiv halduskoostöö kõikide nimetatud aktsiisimaksude valdkonnas. Seetõttu lõimitakse eespool nimetatud tootespetsiifilised aktsiisimaksualased õigusaktid horisontaalsete eeskirjade kogumisse, mis on sätestatud kõnealuseid aspekte hõlmavates ELi õigusaktides. Käesoleva aruande eesmärk on hinnata, kuidas toimivad kõnealused horisontaalsed eeskirjad ja neile vastavad õigusaktides sätestatud aruandekohustused kahes peamises aspektis:

aktsiisi peatamise korra alusel toimuva aktsiisikauba liikumise arvutipõhise järelevalve toimimine ning

aktsiisimaksude valdkonna halduskoostöö eeskirjade kohaldamine.

Sellega pannakse alus komisjoni kavandatud lähiaastate ametlikule majanduslikule hindamisele, millega hõlmatakse ka kõik muud nõukogu direktiivis 2008/118/EÜ (mis käsitleb aktsiisi üldist korda) sätestatud olulised õiguslikud nõuded ning vaadatakse üle, kuidas toimib ELi aktsiisikaupade liikumise ja kontrollisüsteem (EMCS) – ELis aktsiisi peatamise korra alusel toimuva aktsiisikaupade liikumise järelevalve arvutipõhine süsteem.

Tuleks märkida, et teema tehnilisuse tõttu on võimatu käesolevas aruandes uuesti selgitada kõiki alusmõisteid ja -termineid. Sellega seoses viidatakse lisatud komisjoni talituste töödokumendile ja selgitustele komisjoni vastavasisulistel veebisaitidel[1]. Lisatud talituste töödokumendis on üksikasjalikult kirjeldatud käesolevas aruandes käsitletavaid teemasid.

2. Kokkuvõte

Kooskõlas õiguslike kohustustega, mis on komisjonil tulenevalt asjakohastest õigusaktidest, koosneb käesolev aruanne kolmest osast, milles keskendutakse ELi aktsiisimaksualaste õigusaktide teatavate horisontaalsete aspektide rakendamisele. Iga osa aluseks on asjakohaste sidusrühmade põhjalik uuring, huvitatud isikutelt saadud muu teave ja komisjoni arvamus tõstatatud probleemide kohta. Lisatud komisjoni talituste töödokumendist leiab põhjaliku ülevaate teabest, mis saadi sidusrühmadega peetud kolmes konsultatsioonivoorus, peamised järeldused ja kasutatud metoodika.

3. peatükk sisaldab aruannet, milles käsitletakse Euroopa Parlamendi ja nõukogu otsuse nr 1152/2003/EÜ (aktsiisiga maksustatava kauba liikumise ja jälgimise arvutistamise kohta) rakendamist. Kõnealuses otsuses on kindlaks määratud aktsiisikaupade liikumise ja kontrollisüsteemi (EMCS) juhtimiskord ning arendamise keskne rahastamine.

Enamik sidusrühmi teatas, et otsusest tulenev juhtimiskord toimib hästi, ja leiab, et EMCS on oluline edasiminek võrreldes eelmise paberipõhise süsteemiga. Ent sidusrühmad on esitanud hulga kasulikke parandusettepanekuid, eeskätt EMCSi tollirakendustega ühendamise kohta. Komisjon arvestab neid soovitusi edaspidises õiguslikus ja tehnilises töös.

4. peatükis käsitletakse direktiivi 2008/118/EÜ artikli 45 lõike 1 nõuet, mille kohaselt peab komisjon esitama EMCSi varumenetlusi käsitleva aruande ja väljatrüki elektroonilisest haldusdokumendist. Sidusrühmad olid üldiselt rahul direktiivi 2008/118/EÜ kohaselt sisse seatud korraga, kuid soovisid saada standarditud varumenetlusdokumentide vorme, et kõik huvitatud isikud need hõlpsalt kohe ära tunneksid. Komisjon kaalub nimetatud ettepanekute lisamist komisjoni määrusesse (EÜ) nr 684/2009 tulevase läbivaatamise käigus.

5. peatükis tehakse kokkuvõte liikmesriikidega peetud konsultatsioonidest, mille teemaks olid nende esimesed kogemused seoses nõukogu määrusega (EL) nr 389/2012 (milles käsitletakse halduskoostööd aktsiisimaksude valdkonnas ja millega tunnistatakse kehtetuks määrus (EÜ) nr 2073/2004). Liikmesriigid leiavad, et uus kord on samm edasi eelmistest e-vormidel põhinevatest süsteemidest, pakkudes paremat kontrolli töövoo üle ja hõlpsalt ligipääsetavat halduskoostööalase teabe arhiivi. Esitati mitmesuguseid soovitusi EMCSi funktsioonide parandamiseks, mida komisjon võtab arvesse EMCSi edaspidisel arendamisel ja vajaduse korral vastavates rakendusaktides.

3. Aktsiisiga maksustatava kauba liikumise ja jälgimise arvutistamine

2003. aastal võtsid Euroopa Parlament ja nõukogu vastu otsuse nr 1152/2003/EÜ, millega anti mandaat aktsiisikaupade liikumise ja jälgimise arvutistamiseks. Otsuses on nõutud, et komisjon esitaks parlamendile ja nõukogule selle rakendamise aruande.

Kõnealuse otsuse alusel pidid komisjon ja liikmesriigid EMCSi täpselt kindlaks määrama ja välja arendama ajavahemikul 2004–2009. EMCSi põhitegevuse alguseks kavandati 1. aprill 2009 (kõikide liikmesriikide kõikidel ettevõtjatel pidi olema võimalik esitada elektroonilisi haldusdokumente, saates elektroonilisi vastuvõtmise kinnitusi; samal ajal jätkati paberipõhise süsteemi kasutamist). EMCSi täieliku rakendamine oli kavas 1. jaanuarist 2010 (igasugune kauba liikumine aktsiisi peatamise korra alusel pidi toimuma EMCSi kasutades).

Komisjoni ja kõikide liikmesriikide vahel peetud aruteludele toetudes ning aktsiisikomitees toimunud arutelusid arvesse võttes leiti, et esialgne ajakava ei ole enam realistlik. Mitu liikmesriiki kinnitas, et EMCSi kasutuselevõtmisel on tehnilisi probleeme. Sellele lisandusid õiguslikud piirangud, sest arutelud nõukogus seoses direktiivi ettepanekuga, millega sätestataks EMCSi õiguslik alus, võtsid oodatust rohkem aega.

Seetõttu tegi komisjon ettepaneku vaadata läbi EMCSi rakendamiskava ja pakkus välja kaks võimalust:

1) EMCSi rakendamise ja kasutuselevõtu edasilükkamine ühe aasta võrra (kuni 1. aprillini 2010), muutmata etappidesse jagamise ja rakendusala spetsifikatsioonis sätestatud strateegiat;

2) lubada neil liikmesriikidel, kes oleksid enne 2010. aasta aprilli (nt 1. septembrist 2009) valmis EMCSi rakendama ja omavahel kasutama, seda teha.

Tollipoliitika töörühma 25. koosolekul (2. juulil 2008) otsustasid aktsiisiküsimuste eest vastutavad peadirektorid suure häälteenamusega toetada 1. stsenaariumi.

EMCSi esimese tööetapiga alustati 2010. aasta aprillis ja see toimis paralleelselt 1993. aastast kasutusel olnud paberipõhise süsteemiga. EMCS asendas eelmise paberipõhise süsteemi täielikult 1. jaanuarist 2011.

1. jaanuaril 2012 algas EMCSi teine tööetapp. Sellega lisandus kontrollitegevuse registreerimine, liikumise sündmustest teatamine ja teabevahetus liikmesriikidevahelise halduskoostöö tarbeks.

Komisjon on korraldanud kolm ettevõtjate ja liikmesriikide maksuhaldurite uuringut, mis hõlmasid EMCSi eri aspekte. Käesolevas osas käsitletakse otsuse rakendamise aspektide kohta korraldatud uuringu tulemusi. Teiste uuringute tulemusi käsitletakse käesoleva aruande järgnevates peatükkides.

Kõnealuses uuringus saadi 131 vastust, millest 104 oli üksikettevõtjatelt ja Euroopa kaubandusliitudelt ning 27 oli 23-lt liikmesriigilt. Enamik sidusrühmi leiab, et üldiselt on otsuse eesmärgid rahuldavalt ellu viidud.

Sidusrühmade teatel on otsuses sätestatud juhtimiskord edukas: EMCSi projekt on andnud kõikidele sidusrühmadele piisavalt teavet ja otsustamisprotsess vastab üldiselt ootustele. Seetõttu ei tee komisjon ettepanekut otsus läbi vaadata.

Kõik ettevõtjad on rahul EMCSi projekti puhul kehtiva konsulteerimiskorraga, mille keskmes on aktsiisiküsimuste kontaktrühm. Siiski sooviksid mõned ettevõtjad, et peetaks rohkem kontaktrühma koosolekuid ja et seal arutataks rohkem praktilisi küsimusi. Nad sooviksid ka, et komisjon korraldaks sagedamini ettevõtjatele suunatud uuringuid EMCSi teemal. Komisjon uurib võimalusi, kuidas neid soove kõige paremini täita.

Enamik sidusrühmi usub ka, et EMCS kujutab endast olulist edasiminekut eelmise paberipõhise versiooniga võrreldes. Seda tõendab ka üliväike tehniliste vigade arv (tehnilisi vigu tuleb ette alla 1% liikumiste puhul) ja väga lühike aeg, mis kulub aktsiisikauba liikumise lõpetamiseks (elektroonilise haldusdokumendi kinnitamise ja kauba sihtkohas vastuvõtmise teate saatmise vahele jääb keskmiselt 6,8 päeva).

Siiski tuleb tähelepanu pöörata veel mõnele EMCSi aspektile.

EMCSi ja tollirakenduste vahelised ühendused ei tööta piisavalt hästi, mistõttu peavad ettevõtjad ja liikmesriikide maksuhaldurid tegema teatavaid toiminguid käsitsi. Eelkõige on see nii ekspordiga seotud ühenduse puhul, kus ekspordiprotseduur algab muus liikmesriigis kui aktsiisiettevõtja asukohariigis või kus kauba Euroopa Liidust väljumiskoht on mõnes teises liikmesriigis.

Kauba liikumise ajal toimuvate sündmuste tavapärasest järgnevusest kõrvalekallete käsitlemise kord ei ole alati selgelt määratletud, see toob kaasa õiguslikku ebakindlust ja lisakoormuse ettevõtjatele ja liikmesriikidele.

Ettevõtjatel tuleb endiselt aeg-ajalt ette viivitusi, sest õigel ajal ei saadeta teavet teiste liikmesriikide ettevõtjate lubade kohta.

Mõnedel kaubasaajatel ja liikmesriikidel, kes tegutsevad sihtliikmesriigi nimel, on ikka veel probleeme kaubasaatjatelt saadud andmete kvaliteediga.

Tollisüsteemide vahelisi ühendusi hõlmavate probleemide lahendamiseks töötatakse välja tulevane EMCSi versioon, milles ühendused tollisüsteemidega on täiustatud. Samuti püüab komisjon lisada aktsiisikaupa käsitlevad erinõuded uutesse tollirakendustesse, mis töötatakse välja liidu tolliseadustiku täielikuks rakendamiseks. See hõlmab ka direktiivi 2008/118/EÜ sätete läbivaatamist seoses tolliprotseduuridega.

Komisjon uurib võimalusi erandite käsitlemise parandamiseks, et lisada EMCSi tulevasse versiooni uus funktsioon. See võib tähendada direktiivi 2008/118/EÜ läbivaatamist, et muuta selgemaks ja laiendada selles valdkonnas kehtivaid sätteid.

Komisjon on vastu võtnud uue rakendusmääruse (komisjoni rakendusmäärus (EL) nr 612/2013), milles sätestatakse ettevõtjate lubade andmete reaalajas edastamine liikmesriikide vahel. Reaalajas edastamist saab kasutada hiljemalt 1. jaanuarist 2015.

Komisjon teeb liikmesriikidega koostööd EMCSi rakenduste vastavustestimise parandamiseks, et vähendada ebatäpsetest andmetest tulenevate probleemide tõenäosust.

Lisaks paluti sidusrühmadel pakkuda välja võimalusi EMCSi tulemuslikkuse mõõtmiseks tulevikus. Sidusrühmad on suuresti samal arvamusel selle suhtes, mida tuleks edaspidi mõõta:

liikumiste lõpetamiseks kuluv aeg;

halduskoostöö taotlustele vastamiseks kuluv aeg;

veaga liikumiste osakaal;

nende ekspordiliikumiste osakaal, mis tuleb lõpetada käsitsi;

halduskoormuse mõõdetav vähenemine / tulude kogumise paranemine.

Esimeses kuni kolmandas taandes kirjeldatud mõõtmisi saab üldiselt teha automaatselt. Neljanda ja viienda mõõtmise puhul tuleb kindlaks määrata parimad vahendid vastava teabe kogumiseks.

Komisjon valmistab ette rakendusmäärust nõukogu määruse (EL) nr 389/2012 artikli 34 alusel esitatava statistika kohta ja võtab neid soovitusi arvesse rakendusmääruse koostamisel ning EMCSi statistika- ja aruandlusteenuse osa CS/MISE[2] toimimise läbivaatamisel.

4. Elektroonilise haldusdokumendi või muu äridokumendi väljatrükk ja varumenetlus (nõukogu direktiivi 2008/118/EÜ artikli 45 lõige 1)

Aruande käesolev peatükk on koostatud vastavalt nõukogu direktiivi 2008/118/EÜ artikli 45 lõikele 1, mille kohaselt peab komisjon esitama Euroopa Parlamendile ja nõukogule aruande, milles käsitletakse direktiivi artiklitega 26 ja 27 hõlmatud EMCSi varumenetlust ning direktiivi artikli 21 lõikes 6 sätestatud kauba saatedokumendi väljatrükki. Käesoleva aruande koostamiseks korraldas komisjon liikmesriikidele ja ettevõtjate esindajatele suunatud uuringu eesmärgiga hinnata kõnealuse menetluse tõhusust ja kasulikkust. Esitati ka mõned üldised küsimused EMCSi kohta, et määrata kindlaks edaspidiste uuringute suunitlus. Küsimustikule saadi 104 vastust, milles võis eristada kahte eri valimit: liikmesriikide valim ja ettevõtjate valim.

Küsimustike vastustest saab väärtuslikke mõtteid praeguse varumenetluse ja kauba saatedokumendi väljatrükiga seotud võimalike probleemide kohta. Enamik liikmesriikide valimi ja ettevõtjate valimi liikmetest oli praeguse varumenetlusega rahul. Siiski väljendas valdav osa mõlemast valimist vajadust varumenetluse dokumendi standarditud, kindlaksmääratud formaadis vormi järele kõikides liikmesriikides. Enamik liikmesriike leidis, et tänu vaid peamisi andmeid sisaldavale standarditud vormile väheneks vajadus muuta varumenetluse dokumente EMCSi iga uue versiooni korral. Mõne ettevõtja vastuses peeti esmatähtsaks ka vähendada vajadust kasutada varumenetlust ning uurida võimalusi EMCSi kättesaadavuse parandamiseks oma riigis.

Elektroonilise saatedokumendi (elektrooniline haldusdokument, e-HD) väljatrükiga seoses leidis 50% liikmesriikidest, et kasulik oleks lisada dokumendi haldusviitenumbrit sisaldav vöötkood. Peaaegu 40% liikmesriikide valimi ja ettevõtjate valimi liikmetest väljendas vajadust standarditud dokumendi järele. Võiks välja töötada standarditud vormi, mis peaks sisaldama vöötkoodi. See oleks abiks väljatrüki tunnustamisel ja aitaks lahendada keeleprobleemi, et väljatrükke saaks esitada kõikides ametlikes keeltes. Siiski pidasid vastajad tähtsamaks varumenetlusega seotud tööd, sest enamik mõlema valimi vastajatest viitas vajadusele standarditud varumenetlusdokumendi järele.

EMCSi käsitlevate üldiste küsimuste vastusena hindab valdav osa nii liikmesriikide valimist kui ka ettevõtjate valimist oma kogemusi EMCSiga töötamises heaks kuni suurepäraseks. Süsteemi parandamiseks pakuvad vastajad välja näiteks võimalust parandada elektroonilise haldusdokumendi andmeid kinnitamise järel ja kiiremini ajakohastada SEED-andmebaasi (selliste ettevõtjate register, kel on luba EMCSi raames kaupa saata või vastu võtta). Väga oluline on ka uurida EMCSis ekspordiprotseduuriga tekkivaid probleeme. Küsimustikust saadud tagasisidet uuritakse veel lähemalt, et täpsustada vastavalt tulevasi uuringuid EMCSi hindamise meetodite ja kriteeriumide ning direktiivi 2008/118/EÜ üldise rakendamise kohta.

Komisjon soovitab järgmist.

· Töötada välja varumenetluse dokumentide standarditud, kindlaksmääratud formaadis vormid kõikides liikmesriikides kasutamiseks.

· Uurida riikide EMCSi süsteemide kättesaadavuse parandamise võimalusi, et välistada varumenetluse kasutamise vajadus.

· Võiks teha ettepaneku e-HD väljatrüki standarditud vormi kasutuselevõtuks. See aitaks vähendada keelelisi probleeme. Vorm võiks põhineda standardsetel äridokumentidel, nagu näiteks maanteeveokiri (CMR-saateleht). See tuleks kasutusele võtta katseprojektina vabatahtlikkuse alusel.

· Igat konkreetset liikumist tähistav HVN[3] tuleks esitada väljatrükil vöötkoodina, et see oleks abiks maanteekontrollides ja aitaks ettevõtjatel saadetisi identida.

Vajaduse korral lisab komisjon eespool esitatud soovitused komisjoni määruse (EÜ) nr 684/2009 järgmisesse muudetud versiooni, milles määratakse täpselt kindlaks EMCSi elektrooniliste sõnumite sisu ja varumenetluse dokumentide struktuur.

5. Aktsiisimaksude valdkonna halduskoostöö korda käsitleva konsultatsiooni tulemused

Nõukogu määrus (EL) nr 389/2012 jõustus 2012. aasta juulis ja sellega asendati nõukogu määrus (EÜ) nr 2073/2004. Uue määrusega selgitatakse ja ühtlustatakse ettevõtjate registreerimise, teabevahetuse ja operatiivse statistika kogumise korda ning komisjoni ja liikmesriikide kohustust hooldada ja arendada EMCSi.

Esimene määruse toimimist käsitlev aruanne tuleb esitada 2017. aastal, kuid peeti kasulikuks koguda liikmesriikide esimesi arvamusi seoses määruse kasutamisega, eeskätt EMCSi osas, sest määrusega antakse mandaat kasutada EMCSi kõikides tavatingimustes.

Seni ei ole liikmesriikide omavaheline koostöö uue määruse tõttu kuigi palju muutunud. Seda hoolimata aktsiisiteabevahetuse keskasutuse rolliga kaasnevast kohustuste suurenemisest.

E-vormide asendamine EMCSi kolmandal etapil (jaanuarist 2012) on olnud väga edukas ja enamik liikmesriike leiab, et see teeb olukorra paremaks. Siiski tuleks läbi vaadata praegune sisu ja töövoog, et teha võimalusel edasisi täiustusi ettevõtjate väljendatud vajaduste täitmiseks.

Liikmesriigid sooviksid EMCSi tagasiside sõnumite väljaarendamist ning sellega kaasnevat asjakohase rakendusmääruse sätet, millega võimaldataks teabetaotluse esitanud liikmesriigil teavitada taotluse saanud liikmesriiki edasistest toimingutest, mida nad on teinud saadud teabe alusel.

Mõned liikmesriigid kritiseerisid praegusi EMCSi varumenetlusi. Dokumendivoog ei eelda tingimata liikmesriikide osalust ja leitakse, et see annab võimaluse pettusteks. Need liikmesriigid sooviksid, et dokumendivoog toimuks asjaomaste liikmesriikide kaudu, vastates e-HDde voole.

Mõned liikmesriigid tahaksid, et loodaks uus sõnum, mis võimaldaks edastada teavet juhul, kui kontrollitav ettevõtja ei suuda esitada dokumente olemasoleva aktsiisikauba kohta.

Mitu liikmesriiki teatab, et teatavale osale halduskoostöö taotlustele ei vastata ühe- või kolmekuulise tähtaja jooksul või ei vastata neile üldse. See võib muu hulgas tuleneda sellest, et EMCS ei toeta määrusega (EL) nr 389/2012 lubatud võimalust keelduda halduskoostöö taotlusest või esitada keeldumise põhjused, ehkki on võimalik keelduda taotlusest esitada andmeid EMCSis toimunud varasema liikumise kohta. Mõned liikmesriigid pakkusid ka välja, et süsteemi võiks edasi arendada nii, et see toetaks osalisi vastuseid taotlustele.

SEED-andmebaasi suhtes ollakse arvamusel, et see töötab korralikult ning on enamasti usaldusväärne ja ajakohastatud. Teenustaseme nõuete jõustamisega komisjoni rakendusmääruses (EL) nr 612/2013 võib oodata edasisi täiustusi.

EMCS peaks edaspidi sisaldama ka paremat riskanalüüsi tuge.

Komisjon võtab neid arvamusi arvesse oma edaspidises õiguslikus ja tehnilises töös.

6. Üldkokkuvõte ja edaspidine tegevus

Uuringud, mille komisjon korraldas aktsiisi peatamise korra alusel toimuva aktsiisikauba liikumise arvutipõhise järelevalve toimimise ning aktsiisimaksude valdkonna halduskoostöö eeskirjade kohaldamise kohta, näitavad selgelt, et praegused eeskirjad toimivad rahuldavalt. Samas saadi hulk kasulikke parandusettepanekuid, eeskätt EMCSi tollirakendustega ühendamise ja varumenetluse dokumentide suurema standardimise kohta, ning konkreetseid soovitusi teatavate EMCSi funktsioonide kohta. Komisjon kavatseb neid koos liikmesriikidega kasutada asjakohases tehnilises töös, sealhulgas vajaduse korral rakendusaktides.

Selle põhjal korraldatakse ELi aktsiisisüsteemi ja eriti kogu EMCSi ning direktiivi 2008/118/EÜ tervikuna rakendamise põhjalikum hindamine eesmärgiga algatada võimalik seadusandlik reform alates 2015. aastast.

[1] http://ec.europa.eu/taxation_customs/taxation/excise_duties/circulation_control/index_en.htm

[2] EMCSi selle osa abil tehakse tegevusandmetest väljavõtteid ja luuakse statistikaaruandeid, seega saadakse sealt suurem osa tulemuslikkust käsitleva aruandluse teabest.

[3] Haldusviitenumber – üksikasjad ja selgitused leiab aadressilt: http://ec.europa.eu/taxation_customs/common/faq/faq_2898_en.htm